khistorydata/jeongjo-sjw-relations huggingface dataset:
정조 20년
又啓目兼春秋安經心金良倜等原情云云傳旨問目內辭緣惶恐遲晩所當請刑是白乎矣旣有捧草供以入之命上裁何如判付啓若非翰林之出去其矣等不知去處之罪將無以現發其矣等以遐方文臣出入筵席其爲榮耀果何如則敢生占便之計無一人等待究厥所爲萬萬駭然口招事體尤何等至嚴則漫漶納招隱諱情狀供辭勿施更良各別嚴覈一一捧直招以聞爲良如敎
정조 20년
又啓目承政院注書柳遠鳴原情云云傳旨問目內辭緣惶恐遲晩所當請刑是白乎矣時任史官勿爲請刑載在大典通編且有捧草供以入之命上裁何如判付啓近來新進一再登筵則癡習麤氣觸處掩不得凡有命令睯不知懼逾濫日甚自干罪科渠亦效尤視聽之筵敎慢若不知渠之所爲豈不痛惡釋褐後注書未爲之人使之輪回照擬則尙餘多人忽以屢次行公者擬入兺除良使渠省記入直生疎初入之類照察檢飭渠敢稱以私故擅離直次以至翌朝亦不仕進又於嚴問之下猶且呑吐漫漶自歸罪上添罪之科而名以捧口招卿等不能反覆嚴問以如許供辭循例捧入卿等推考幺麽注望何以違令忽自番所何以躍出委折更加各別嚴問一一直招然後文案修啓爲良如敎
정조 20년
同副承旨李城輔疏曰伏以臣頃忝憲職冒陳微懇及承聖批辭敎藹然追提年前入對旋歸之事旣諭以悵失之懷又申以凝佇之思怳若進伏文陛更奉玉音怵惕感惶何可盡達而風憲重地五朔虛帶夙夜懍蹙恭俟恩遞乃於千萬夢寐之外忽被承宣超擢之命臣驚恐訝惑莫曉所以致此也繼而十行絲綸轉益隆重至以尋鄕之後必欲更致爲敎而丁寧懇至可感豚魚臣拜稽莊誦祗自隕越于下臣之本末情實前後陳辭悉暴無餘而又經召接以後無所逃於聖鑑矣蓋其至庸極陋本不足備數於平人而五六年來猥被不世之殊遇屢叨寵擢乃寘之下大夫之列畀以銀臺淸切之銜雖在文纓亦不宜容易驟陞況以臣卑賤之跡譾劣之材其安敢妄自承當乎臣之不肖無足任使之實恭惟日月之明固已俯燭而特以旣入薦目因賜假借不顧國人之公議有此格外誤恩而獨不念公朝名器之有玷四方人心之不服哉若臣之區區素守則顧以欺謾盜竊罪在罔赦竊欲終身蟄伏杜門訟愆無或爲抗顔周行之計而至於捨卑就尊因退媒進之嫌亦屬私分不必覶縷最是緣臣無似貽羞朝廷至於此極卽此重戾尤爲萬隕猶輕當祗伏私次以待有司之勘正尙何敢仰干鈇鉞屢瀆崇嚴爲雍容辭遜之語也第臣旣不得冒進則職任緊漫固不暇論而惟此喉舌之官難容暫時瘝曠豈可以賤臣之故有妨機務耶伏乞聖慈俯賜諒察亟許遞改職名因收新授資級以重公器以安私分不勝幸甚無任云云答曰省疏具悉夙夜之任縻以久曠反欠禮使之方見窠春曹佐貳拔例特授爾其念予必欲致之至意卽起登道仍傳曰此批答下諭于前同副承旨李城輔
정조 20년
今六月初九日卯時上御熙政堂諸承旨持公事入侍大臣備局堂上引見入侍時行都承旨李冕膺行左承旨李祖承右承旨李肇源左副承旨魚用謙右副承旨金熙朝假注書洪樂浚事變假注書李㬖記事官金景煥金珍恪右議政尹蓍東兼兵曹判書趙宗鉉行上護軍李柱國沈頤之行禮曹判書閔鍾顯刑曹判書李得臣行大護軍李敬懋吏曹判書金載瓉戶曹判書李時秀行大護軍沈煥之行護軍徐龍輔校理沈奎魯忠淸水使閔光升以次進伏訖蓍東曰雨餘日氣蒸熱聖體若何寢睡水剌之節何如上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰好雨近頗支離得無太過乎蓍東曰雨勢非不過也但往往開霽田疇不至損傷矣日前太僕事只緣臣精神昏錯致此僨誤萬萬惶懍矣上曰過矣命書傳敎曰未差代之注書不爲仕進不知去處當該注書任俊常令該府拿問嚴勘命書榻敎曰注書柳遠鳴令該府拿問捧口招以聞又命書榻敎曰偃臥接主人家翰林逐鄕後不卽入來交代以致門鑰已下之兼春秋安經心金良倜令該府爲先拿問處之又命書榻敎曰當該排設房司鑰事過後令攸司科治又命書傳敎曰時囚罪人柳遠鳴安經心金良倜任俊常等以口招嚴問草供捧入事分付上曰次對爲之蓍東曰本司公事別無稟處者矣上曰金直淳宋啓榦向付軍職使之上來矣去就何以爲之云耶蓍東曰雖以鄕薦別例今付軍職而外議不一或云可出或云不可出而亦在其自爲之如何耳上曰同副出處將何如云耶蓍東曰姑未聞矣上曰承宣要任不可虛縻一窠而其在禮待之義尙不許遞矣蓍東曰日前同副承旨李城輔承宣望擬入事傳敎中寺監之寺字以司字書出朝紙莫重傳敎有此誤頒事體極爲未安當該承旨推考誤字更爲釐正頒布何如上曰依爲之出擧條蓍東曰成均館祭酒宋煥箕以山林宿望年且七旬不可久置下大夫之烈擢用亞卿之職以盡招徠之方似合事宜故敢此仰達矣上曰依爲之出擧措蓍東曰御營大將李漢豊聞有至切之情理當詗緝申飭之時兼帶捕盜大將之任勢難行公今姑許遞何如上曰依爲之出擧條肇源曰左邊捕盜大將李漢豊許遞事命下矣在前如此之時有他邊大將兼察之例今番則何以爲之乎上曰右大將兼察牌招聽傳敎可也上命書榻敎曰左邊捕盜大將出代間右大將柳孝源兼察牌招聽傳敎肇源曰筵席事體何等嚴重而玉堂沈奎魯進伏之際擧措顚錯事極未安從重推考何如上曰依爲之出擧條上曰槐院坐起今日爲之乎蓍東曰今將爲之矣宗鉉曰臣之人器不合於本兵之任自上已爲俯燭而且臣又有私義之難安者兩銓雖與他司有異臣與右相不得相見政月問政自是不易之規今若冒沒行公則有關朝體願蒙體諒之恩矣蓍東曰自前多有如此私義皆不問政而行公矣上曰旣多前例行公未爲不可矣蓍東曰李健秀手本厚州事前道臣今旣登筵下詢其形便似好矣宗鉉曰厚州事臣前日狀啓中已爲悉陳而鎭邑之間從速決之然後民可以賴安矣以朝聚暮散之類皆欲受糶資生而旣非入籍之民則有難如例分給若不給還則渠輩皆是耕作之民無以支撐臣在營時與該府使相議略有題給者而出於一時權宜有非按例應分者矣上曰果然矣蓍東曰向見李健秀手本則方略甚詳而第土地之分割極爲愼重矣宗鉉曰臣旣未躬審則烏梅江之割屬便否雖未詳知至於厚州之祥覇坪則厚州江界之間隔一大川彼此各稱祥覇以厚州祥覇通於三水則嶺阨甚險無以通涉以江界祥覇言之則地勢平衍道里亦近以江之祥覇若割屬於厚則在江界爲無用之地在厚州甚便好此則從近劃屬似好矣上曰先使通涉無妨矣蓍東曰若不設鎭則三水恐有空虛之慮矣宗鉉曰以外面言之則行路之由於江界祥覇似無妨而此雖空閒等棄之處皆有把守使不得踰越通涉矣上曰渭原人民近來何如前道臣其詳知之乎載瓚曰渭原之民多往長津故三川防鎭人戶已多虛耗然無非烏合之類猝難刷還矣上曰今若設鎭於厚州則三水必無彼人潛採之患而亦免把守之役矣今有司堂上從速決之可也頤之進伏曰溽暑方劇聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰王大妃殿進御湯劑昨日加入矣今則依當初下敎所定湯劑以三貼製進乎上曰可矣上曰畿伯進前文淳進伏上曰當初任卿謂以勤勵豈意僨誤至於如此乎安陽橋修築雖在前伯時而未及周歲已爲頹圮始役時若善董察何以至此予於其時見川水之本非順流每多衝囓已慮有此患然幹事者苟能不事觀美專務堅牢則豈有旋卽傾頹之理乎前伯事誠甚未妥至於撥站事新設之初飭敎何如則華留之不送撥卒替送撥將之年老者且騎濟駒之未及馴養者致此顚蹶之患尤極駭然其在重人命之道不可無罪卿則雖與前伯華留有異旣在摠察之地不能照飭難免其責而除拜屬耳姑爲參酌華留難於臨陣易將姑先以白衣從事依被謫居官之例如是處分之後何敢晏然行留守之事乎狀啓亦不可親自爲之或判官或中軍替行可也昨年修橋時監董裨將加資帖卿其收取燒火差定始興最苦役使之身操版揷趁速修改分付地方官申飭董役又以此意亦使東伯知之可也上曰忠淸水使進前忠淸水使閔光升進伏奏職姓名上曰曾徑履歷詳奏可也光升曰由宣傳官轉訓鍊主簿武兼宣傳官訓鍊判官都摠經歷嘉山郡守三陟營將茂山府使三和府使而待罪此職矣上曰宣諭旨可也熙朝跪讀傳諭訖先命光升退出上曰刑判進前近日未完決獄案何如得臣進伏曰未完決獄案猝難速決而向來泮中殺獄衆人搏打仍多逃走尙未得正犯矣上曰寧有如許國體令捕將另加詗捕而此月內若未及捉來捕廳行首捕校自卿曹卽爲捉來雖是出身囚之本署依同推例月三推問期於捉納可也泮人無嚴香橋以內殺越若是容易後弊所關不可不痛治之矣大臣備堂玉堂以次先退上曰來待守令入侍㬖承命出傳與星州牧使李述源偕入述源進伏奏職姓名上曰何時欲下去乎述源曰姑未的定矣命書榻敎曰見其貌有病色星州牧使李述源畿邑守令令該曹口傳相換仍令辭朝先命述源退出命承旨書公事判付訖命退承史以次退出
정조 20년
今六月初九日辰時上御重熙堂左承旨戶曹判書入侍時左承旨李祖承假注書洪樂浚記事官金景煥金珍恪戶曹判書李時秀以次進伏訖上曰二提學入侍賤臣承命出傳與二提學沈煥之偕入上曰捕將望筒催促以入賤臣承命出傳還入仍命退諸臣以次退出
정조 20년
丙辰六月初九日午時上御重熙堂都承旨入侍時行都承旨李冕膺假注書具得魯編修官金鼎權記事官金珍恪以次進伏訖上命書傳敎曰兵曹參判許遞前望單子入之待下批牌招察任又命書傳敎曰特除旣多其例祭酒宋煥箕同副承旨李城輔特除禮曹參判參議仍傳曰兩山林乘馹上來事爲先下諭道臣仍命退承史以次退出
정조 20년
今六月初九日未時上御便殿右承旨入侍時右承旨李肇源假注書洪樂浚記事官金景煥金珍恪二直提學李晩秀以次進伏訖上命書傳敎曰後世之樂敎寓之於詩有關於世道大矣欲使文體回漓則先從希音之可敎者當示何莫學之階庭春邸時重訂挹翠詩豈爲詞律微意在焉近年重刻訥齋集詩亦由於此且況兩人名義誦其詩足知其人故牧使朴祥後孫纔命除職則今於故校理朴誾詩集之開板印進豈可一爲一否朝聞筵臣言詞華可備顧問順川郡守朴載淳修撰除授又命書傳敎曰黃土岐權管曺錫中分揀前權管仍任命退諸臣以次退出
정조 20년
今六月初九日申時上御重熙堂推考房承旨坐直承旨入侍時右承旨李肇源右副承旨金熙朝假注書洪樂浚記事官金景煥金珍恪以次進伏訖上命肇源書柳遠鳴金良倜安經心等供辭判付訖敎曰此供辭卽爲出給使之更捧以入賤臣承命出傳還入仍命退出承史以次退出
정조 20년
今六月初九日戌時上御重熙堂坐直承旨入侍時右副承旨金熙朝假注書洪樂浚記事官金景煥金珍恪以次進伏訖上曰禁府捧供何以遲滯乎熙朝曰禁堂各散其家未及來會云矣命書傳敎曰政月政官無異訟司訟官勢必妨務吏曹判書金載瓚漢城左尹李書九兼帶金吾之任竝許遞令該曹口傳差出待下批待開門牌招察任仍命退承史以次退出
정조 20년
行都承旨李冕膺緣故出行左承旨李亨元坐行右承旨李書九坐直左副承旨金勉柱坐右副承旨吳泰賢坐直同副承旨未差注書柳遠鳴拿處一員未差假注書洪樂浚仕李昌瑞仕直事變假注書未差
정조 20년
李冕膺啓曰御營廳將官來言今日本廳軍兵日次私習云矣敢啓傳曰知道
정조 20년
李冕膺啓曰合辭方張之時兩司無詣臺之員事甚未安除在外未署經外未肅拜人員竝卽牌招何如傳曰允
정조 20년
李冕膺啓曰大司憲徐有臣牌不進執義未差掌令李益恢持平崔逵翰在外掌令洪受浩持平洪光一呈辭監察茶時之意敢啓傳曰知道
정조 20년
李冕膺啓曰事變假注書李㬖身病猝重勢難察任今姑改差何如傳曰允
정조 20년
傳于李冕膺曰左承旨入侍
정조 20년
李㬖改差代崔心健爲事變假注書
정조 20년
傳于李冕膺曰左副承旨許遞前望單子入之待下批牌招察任
정조 20년
承旨前望單子入之金勉柱落點
정조 20년
金勉柱啓曰奉朝賀金鍾秀爲承候來待矣傳曰入侍
정조 20년
崔心健在外代鄭渤爲事變假注書
정조 20년
崔鳳和改差代李昌瑞爲假注書
정조 20년
傳于李冕膺曰前此大臣重臣之言雖持難奏朝賀筵奏若此孝理之政亦宜有闊狹前判書李秉鼎罪名分揀
정조 20년
前摠戎使徐有大敍用牌招傳授密符
정조 20년
摠戎使徐有大仍任事承傳
정조 20년
兵曹口傳政事護軍段徐有大
정조 20년
傳于李冕膺曰左承旨右承旨右副承旨許遞與未差之代政官牌招開政待下批牌招察任守令見窠亦爲差出亦令不多日內辭朝昨聞上京守令多有之云奉老外一竝今日內下送後草記事分付該曹
정조 20년
有政吏批判書金載瓚進參判黃昇源進參議韓晩裕進承旨李冕膺進以李鼎運尹光顔金翰東吳泰賢爲承旨鄭來百爲執義沈鎜爲兵曹正郞尹愭爲吏曹佐郞曺喜有爲右通禮宋畊玉爲敦寧判官趙廷鉉爲延安府使白東運爲順川郡守姜文會爲大同察訪金東善爲慶基殿參奉李是釬爲義盈奉事慶基殿參奉金東善東蒙敎官兪殷柱相換
정조 20년
兵批判書趙宗鉉進參判洪明浩未肅拜參議徐美修入直進參知李鼎德左副承旨金勉柱進護軍柳焵李祖承副護軍李肇源金熙朝魚用謙李日運朴聖泰副司果鄭履綏金履喬同知李再柱方㝡厚金詳澤孫興國崔應福以上竝單付黃土岐權管朴德春仍任事承傳
정조 20년
金勉柱啓曰新除授右承旨金翰東時在慶尙道安東地同副承旨尹光顔時在京畿龍仁地竝斯速垂馹上來事下諭何如傳曰許遞前望單子入之待下批牌招察任
정조 20년
承旨前望單子入之李書九李亨元落點
정조 20년
傳于李書九曰右承旨入侍
정조 20년
傳于李書九曰公格自公格私義自私義重臣李命植年前處義尙今韙之副摠管李益運許遞
정조 20년
兵曹口傳政事以柳焵爲副摠管
정조 20년
李書九啓曰卽者副摠管望筒行護軍柳焵名字以綱字誤書至蒙恩點臣之矇然捧入不勝惶悚元望筒改付標以入而當該兵曹堂上從重推考何如傳曰允
정조 20년
傳于李書九曰兵曹參判前望單子入之
정조 20년
兵曹參判前望單子入之李鼎運落點
정조 20년
傳于李書九曰更思在法騎堂例遞兵曹參判李鼎運許遞與亞尹摠管未差之代令該曹口傳差出
정조 20년
吏曹口傳政事以洪明浩爲兵曹參判李祖承爲漢城左尹
정조 20년
以漢城府民家頹壓別單傳于李書九曰恤典令該廳卽爲分給事分付
정조 20년
金勉柱以弘文館言啓曰新除授修撰朴載淳時在平安道順川郡任所經筵入番事緊請斯速乘馹上來事下諭傳曰依啓
정조 20년
李亨元以內醫院都提調提調意啓曰內醫玄必采陞差御醫事命下矣依下敎內醫玄必采陞差御醫之意敢啓傳曰知道
정조 20년
李冕膺以吏曹言啓曰上京守令多有之云奉老之外一竝今日內下送後草記事命下矣定州牧使金爔白川郡守徐敎修龍岡縣令徐有聞扶安縣監李允行俱是奉老陽德縣監洪樂佐亦有老母其外元無上京守令之意敢啓傳曰知道
정조 20년
李冕膺以賑恤廳言啓曰漢城府民家頹壓別單判付內恤典令該廳卽爲分給事命下矣南部字內全家頹壓一戶錢二兩北部字內三四間中完多頹少二戶各布一疋合錢二兩布二疋恤典依例分給之意敢啓傳曰知道
정조 20년
李書九以義禁府言啓曰前判書李秉鼎罪名分揀事命下矣江華府月串鎭投竄罪人李秉鼎放送事分付該道道臣之意敢啓傳曰知道
정조 20년
吏曹啓目權知成均館學諭金履垕安益謙爲等如口傳施行何如判付啓依允又啓目權知校書館副正字魏光肇口傳施行何如判付啓依允
정조 20년
丙辰六月初十日卯時上御誠正閣藥房入診諸承旨持公事入侍時提調沈頤之副提調李冕膺行左承旨李祖承右承旨李肇源左副承旨魚用謙右副承旨金熙朝假注書洪樂浚崔鳳和記事官金景煥金珍恪檢校直閣金勉柱醫官柳光翼金孝儉金光國白成一周命新李周憲李惟鑑丁希泰以次進伏訖頤之曰聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣王大妃殿進御湯劑中檳榔一錢重減三分煎入頤之曰入侍醫官近多老病術業可合議藥者不可不預爲備儲內醫玄必采御醫啓下使之入侍診筵何如上曰依爲之出擧條上曰無公事房承旨先退祖承用謙熙朝先退肇源讀奏京畿監司金文淳啓本罪人等同推開坐事命書判付訖仍命退諸臣以次退出
정조 20년
今六月初十日午時上御誠正閣金奉朝賀承候入侍時左承旨金勉柱假注書洪樂浚記事官金景煥金珍恪奉朝賀金鍾秀以次進伏訖鍾秀曰近來溽暑蒸熱聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣鍾秀曰元子宮氣候何如上曰好過矣上曰卿頃作金剛之行重病之餘何以往來耶鍾秀曰王靈攸曁幸得生還矣上曰予初以卿行爲妄擧而深以爲慮矣今見卿精神運用頓勝於前正爲卿喜耳上曰奉朝賀孫入侍景煥承命出傳與幼學金東善偕入上敎東善曰爾年幾何東善曰二十八歲矣上曰卿之所倚只有此孫欲使卿見其着帽卿意何如鍾秀曰格外恩數何敢仰對上命書傳敎曰每欲除官而未果今見大臣之率入又豈可空送此家之人今始祿仕亦云晩矣金奉朝孫幼學金東善今日政初仕調用如無窠首仕參奉先付軍職作窠擬入首仕直長次次陞付區處事分付又命書傳敎曰慶基殿參奉金東善敎官相換先命東善退出上曰注書出去使金東善冠帶入侍賤臣承命出傳與東善偕入鍾秀曰表訓寺願堂是奉安世祖大王位板之地而年前大水屋宇漂沒寺僧權奉位板于佛殿之後因本寺之殘弊願堂尙未改建事體極爲褻慢自朝家合有更建願堂奉安位板之道矣大抵山中寺刹非不數多而物力在在凋殘房寮率多頹圮而一不得修補所見可悶分付道臣其中尤甚處隨力助給以爲修改之地恐好矣上曰表訓寺願堂與他有異自公家助給穀物修補後位板還卽奉安其他修葺處依他寺例從便爲之事分付可也鍾秀曰向來李秉鼎處分實爲過中而聞有老母其在孝理之下合有參恕之道矣上曰卿言如是豈無參酌之道乎仍命退諸臣以次退出
정조 20년
丙辰六月初十日酉時上御重熙堂右承旨入侍時右承旨李書九假注書李昌瑞記事官金景煥金珍恪以次進伏訖上曰湖南農形卿聞知耶書九曰雨後未聞之矣上曰政官待開門牌招開政出榻敎仍命退承史以次退出
정조 20년
行都承旨李冕膺病行左承旨李亨元坐行右承旨李書九坐直左副承旨李海愚未肅拜右副承旨鄭尙愚未肅拜同副承旨吳泰賢坐直注書柳遠鳴拿處一員未差假注書金履載仕康就昇仕直事變假注書金喆修仕
정조 20년
李書九以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李亨元啓曰明日常參經筵取稟傳曰停
정조 20년
李書九啓曰大司憲徐有臣執義鄭來百牌招啓辭未下掌令李益恢持平崔逵翰在外掌令洪受浩持平洪光一呈辭監察茶時之意敢啓傳曰知道
정조 20년
李書九啓曰御營廳將官來言今日本廳軍兵日次私習云矣敢啓傳曰知道
정조 20년
傳于李亨元曰諸承旨持公事入侍
정조 20년
洪樂浚改差代以金履載爲假注書
정조 20년
李昌瑞改差代以朴榮東爲假注書
정조 20년
鄭渤在外代以金喆修爲事變假注書
정조 20년
朴榮東在外代以李履熙爲假注書
정조 20년
李履熙在外代以康就昇爲假注書
정조 20년
傳于李書九曰推考房承旨入侍
정조 20년
有政吏批判書金載瓚進參判黃昇源進參議韓晩裕進行左承旨李亨元進以申光河爲承旨任希遠爲敦寧都正李義述爲長寧殿令沈養之爲錦山郡守
정조 20년
兵批判書趙宗鉉病參判洪明浩參議參知同副承旨吳泰賢進護軍李鼎運副護軍金翰東尹光顔金珠淵韓聖養以上竝單付以金漢升李輔國爲五衛將鄭濂爲僉知洪潤範李命在爲景福將朴隆儉姜遇聖爲慶熙將黃世中爲順天營將
정조 20년
李亨元啓曰新除授同副承旨申光河卽爲牌招何如傳曰允
정조 20년
李亨元啓曰新除授同副承旨申光河時在忠淸道韓山地斯速乘馹上來事下諭何如傳曰允
정조 20년
傳于李亨元曰左副承旨在外承旨前望單子入之待下批待開門牌招察任
정조 20년
承旨前望單子入之李海愚鄭尙愚落點
정조 20년
以漢城府民家頹壓別單傳于李亨元曰恤典令該廳卽爲分給事分付晴霽已久今始報來不勤之部官更觀前頭處分卿等不能檢飭難免其責推考
정조 20년
李亨元以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓一戶全幕頹壓九戶各錢二兩完少頹多一戶三四間中完多頹少一戶各布一疋北部字內三四間中完多頹少一戶布一疋合錢二十兩布三疋恤典依例分給之意敢啓傳曰知道
정조 20년
李亨元以賑恤廳言啓曰漢城府民家頹壓別單判付內恤典令該廳卽爲分給事分付晴霽已久今始報來不勤之部官更觀前頭處分卿等不能檢飭難免其責推考事命下矣西部字內全家頹壓二戶全幕頹壓一戶各錢二兩完少頹多一戶布一疋南部字內全家頹壓一戶錢二兩合錢八兩布一疋恤典依例分給之意敢啓傳曰知道
정조 20년
禁府啓目兼春秋安經心金良倜等更招云云判付內辭意更加嚴問則一向漫漶終不直陳所當請刑是白乎矣旣有捧草供以入之命上裁何如判付啓渠輩何足責姑爲附過放送爲良如敎
정조 20년
丙辰六月十一日辰時上御誠正閣諸承旨持公事入侍時行左承旨李亨元行右承旨李書九左副承旨金勉柱右副承旨吳泰賢假注書洪樂浚李昌瑞記事官金景煥金珍恪檢校待敎徐有榘以次進伏訖上曰各房讀奏公事亨元勉柱泰賢等無公事矣命先退書九讀奏黃海水使鄭忠達狀啓虞候沈學祖到任事慶尙監司李泰亨啓本罪人金順長泗川縣到配事仍命退承史以次退出
정조 20년
丙辰六月十一日未時上御重熙堂推考房承旨入侍時行右承旨李書九假注書金履載記事官金景煥金珍恪以次進伏訖上命書兼春秋金良倜等草供判付訖上曰羅鋪倉事向聞右相所奏欲與卿商議處之云而卿今登筵移置便否詳奏可也書九曰臣姑未見大臣而蓋此倉初在臨陂自賑廳差送別將俾主其事後罷別將使群山僉使兼管矣亦不能無弊屬之該邑令本倅兼管矣行之多年虛逋漸多自監營句管而丁未年間因濟州武兼金貴澤所懷以涼藿輸納時經涉七山險洋始爲移設於羅州而其實則本倉元無一石儲穀之事若値涼藿出來之時則營門監色下往本倉看檢捧上分授列邑而已大抵設倉之地距耽羅相近則公私涼藿之出來者多積於其處不能售善價列邑作穀之際已爲有弊而島民則猶以羅州爲遐必欲更爲移設於康海等邑年前該牧使沈樂洙至以此疏請臣之待罪藩任時亦頗多費商量而康津南塘浦有一兵營倉舍穀多爲弊慰諭使徐榮輔以此書啓故臣遂移其穀於兵營而空其倉舍姑付本邑又爲探問濟州所在船隻數爻容載多寡略有所領略者今若以此倉仍作羅浦倉限萬石儲穀如値歉歲使島民持船隻出來運穀以去則一路之疲於轉輸似不至於今日之甚而第此穀斂散之方終無好道若糶糴於附近諸邑則他邑民人之春受冬納往來勞費爲弊不些有難輕議若糶糴於康津一邑則豐歲穀多爲弊歉歲船粟之後本邑之民將無所食兩條俱屬不便故臣之愚見則羅鋪矯弊專在於斂散之得宜倉舍之移不移猶屬餘事矣上曰羅鋪穀之耗縮由於涼藿之不卽出送而然歟書九曰昨年入送之穀物自朝家軫念島民之荐饑涼藿姑令停退而甲寅以前條涼藿則姑無大段逋欠之事而但所謂出送之涼藿漸致荒麤特以踰越重溟之故營門亦不得如例點退姑爲捧上而以此荒麤分給列邑使之作穀此固一患而且涼藿分受之屬邑不但在於沿海如綾州井邑等山野之邑亦多參錯雖使準數作穀値船粟之時則此等邑所在穀物便同無用必從沿海船運便近處劃送而島中歉荒之歲沿邑亦多歉荒此所以穀簿枵然主客俱困者也上曰羅鋪穀都數見在者爲幾何耶書九曰元穀之磨勘於備局者不過爲九百餘石故每當船粟時毋論某衙門穀以沿邑留庫條先爲劃送待涼藿出來作穀還充於該衙門故羅鋪元穀無所添益元穀外又有自營門句管者卽辛卯年間道臣金魯鎭所別備也船粟時添船價名色以此劃給此穀則雖爲二萬六千餘石就其中劃貸於營門蕩債條者厥數夥然矣上曰營門蕩債何故有之此亦不得已而然乎書九曰當初營門排朔需用皆以營各庫流來公貨散債殖利歲月寢久消耗自多每年徵斂之際害及隣族爲營下居民難支之巨瘼故自李在學沈頤之按藩之後至今右相在任時漸次蕩債而利條之排朔支用者隨而虧折遂以乙巳以後賑餘穀爲營用者移作蕩債穀取耗充補猶爲不足故又就營門句管羅鋪穀耗條中劃出二千五百餘石一體取耗添補矣甲寅冬羅穀之入於停退者爲一萬一百餘石昨今兩年濟州船粟添船價之會減者又爲四千餘石若此不已而停退條未卽準捧則不出四五年此穀漸次割本將無餘地故臣之在營時因均廳往復有蕩債穀退年限磨鍊之事而羅鋪穀移來條則不爲退限至丁巳庚申兩年卽爲還付本倉之意新定節目矣上曰賑餘穀他道則還錄京司本道則屬之營用其例自何時乎書九曰臣未知自何時而本道之獨異於他道者似因營用不敷本穀雖爲狀聞還錄而耗條則因爲取用遂成謬例矣上曰然則羅鋪倉事廟議將何以處之云耶書九曰似聞關問便否於本道及該牧矣上曰卿須詳問于句管堂上李冕膺處後日更奏可也大抵甲寅湖南之歉荒果是挽近所罕珍島則與濟州無異乎書九曰甲寅之歉實是三四十年來所未有而珍島濟州俱是海島野無收粟倉無儲積偏受其困其勢然矣上曰昨年濟州人口之致損念之慘然豈料若是之多乎書九曰臣於遞任前更送校吏使之詳探矣遞歸後聞其回報不勝慘惻矣此等傳說虛實相蒙致損人口之的爲幾何雖難詳悉要之民勢之罔測可推而知矣上曰朝家賑貸之政非不盡力而猶不免此患者由儲積之不贍也爲使儲積裕足豈至此乎湖南穀簿之見在者通計爲幾何耶書九曰臣之到任也爲一百九十餘萬石矣其後會減者有之停退者有之遞任時爲一百五十餘萬石矣上曰若滿三百萬之數則民食似無不足之歎矣書九曰若滿此數則雖遇水旱民國之用庶可有恃而但穀簿太多則常年斂散亦不能無弊且近年以來盡分穀漸多此所以徒滋民弊無補儲積者也上曰我國公私所需惟在於耗穀一條故盡分之穀如是漸多勢雖使然豈無流弊之及民者乎朝家亦以此每以爲㦖然矣書九曰生財旣無他道故不得不如此國用姑無論雖以營邑言之凡係矯弊之際作穀取耗猶勝於以錢殖利之弊故每以此爲歸盡分穀之漸多良由此也上曰身布還穀之抄爲停減果有實效乎書九曰近年以來身還停退一從面里分等恩出朝家而分數一定更無撓改大體則好矣但有貧富混淆穀簿過縮之患故湖南壬子之歉則伊時道臣鄭民始酌量歉荒之淺深停退穀數預爲限定狀請蒙允後嚴飭列邑第令準捧及到歲末擇其最難捧處始以狀請穀數分排停退故穀雖不縮貧殘小民則困於催督而頑鄕逋吏之觀望拒納者終受其惠此爲可痛然斟酌闊狹之權猶在於道臣至於抄戶分等最爲纖悉固是均實惠之要道若能善行豈非良法而第其擧行之節道臣則不得不責之於守令守令則又不得不委之於吏鄕及面里任故此輩乘時作奸隨其顔私虛實相蒙各從意見濫略不均旣已報來之後營門又無以臆度裁減此則予奪之權反在於吏鄕面里任之手穀簿亦因之而大縮此其爲不便之端矣上曰抄戶之政始因諸議而試之矣今聞鄕言亦非無弊之良法矣書九曰此非法弊紀綱不立而然也大抵凡事惟當先立其大節目至於細節目則隨時觀勢而處之而已必欲纖悉則反傷煩瑣且抄戶之法還上停退則猶可試之至於身布則納身役者無非貧殘之類彼此優劣不甚懸殊此一款則臣之愚意自初以爲難便伊時亦嘗往復於廟堂矣上曰竹田申飭亦果有效乎書九曰自初培養處不爲無效而蓋朝家飭禁之本意專出於使小民安生樂業之意而令之始行小民不知其如此反慮其設禁而失利不無紛紜之端故連飭列邑使之曉喩勸課今則庶可以曉然矣上曰扇弊則近果稍勝乎書九曰當初營門分定竹産邑爲二十六而邑無大小分定之數如一者以産竹之多寡不係於邑之大小故也今則竹田之荒廢在在皆然邑不産竹則不得已逐戶斂錢貿竹於他邑而送之假如羅州等大邑一戶所斂爲一二文則同福等邑戶數無多一戶所徵殆過一二錢此皆白徵於民結者旣禁貼扇則扇竹容入比前半減此則大有實效矣上曰法聖稅船臭載亦承旨按藩時事乎聞其時僉使趙𡹘不善擧行發船時亦不擇日云然乎書九曰莫重稅船之裝發豈有不擇日之理乎至於風起而不能卽泊則僉使果有不善周旋之過矣上曰兵防船或有借用於漕船之論此言果何如耶書九曰若每年使用則船上什物等整備修飭之節似勝於長時抛置矣上曰今年麥農湖南亦免歉云乎書九曰聞之傳說比之當初所料則似爲免歉矣命退承史以次退出
정조 20년
行都承旨李冕膺藥院進行左承旨李亨元坐行右承旨李書九司譯院褒貶進行左副承旨李普溫未肅拜右副承旨李海愚坐直同副承旨鄭尙愚坐直注書柳遠鳴拿處一員未差假注書金履載仕直趙夢璟仕事變假注書未差
정조 20년
鄭尙愚啓曰大司憲徐有臣執義鄭來百牌招啓辭未下掌令李益恢持平崔逵翰在外掌令洪受浩持平洪光一呈辭監察茶時之意敢啓傳曰知道
정조 20년
李書九啓曰臣書九以司譯院提調褒貶坐起時進去下直之意敢啓傳曰知道
정조 20년
傳于李亨元曰左承旨入侍
정조 20년
傳于李冕膺曰藥房副提調入侍
정조 20년
李亨元啓曰禮曹判書閔鍾顯依下敎來待矣傳曰入侍
정조 20년
傳于李亨元曰來待諸臣入侍
정조 20년
假注書康就昇改差代以趙夢璟爲假注書
정조 20년
事變假注書金喆修改差代以姜學濬爲事變假注書
정조 20년
承旨前望單子入之朴聖泰落點
정조 20년
承旨前望單子入之李普溫落點
정조 20년
傳于鄭尙愚曰慶辰當前上下番翰林逐竄者分揀
정조 20년
以崔守魯囚單子傳于鄭尙愚曰治聲已聞本事微眚至於晩裝云云草記不然附過帶職放送使之當日還官
정조 20년
以任焴囚單子傳于鄭尙愚曰飭已行課農捧糴不可一刻曠官以公罪區別功議爲先勘放後草記使之待朝還官同罪未及就囚者待其拿來依此勘放
정조 20년
以金宗鉉囚單子傳于鄭尙愚曰保放
정조 20년
鄭尙愚以義禁府言啓曰翰林逐竄者分揀事命下矣京畿驪州牧卽其地定配罪人金履永竹山地放逐罪人吳泰曾竝卽放送事分付該道道臣之意敢啓傳曰知道
정조 20년
禮曹今六月十八日惠慶宮誕辰陳賀時應行節目磨鍊何如判付啓昨年卽周甲誕辰而稱慶之擧仰體慈心不敢若禮擧行竝與年年應行之賀儀而至以致詞表裏親上於大庭昨年猶然況今年乎以予祝慶之誠亦難違拂慈心誕日陳賀仰承慈敎權停而賀儀權停例進表裏其日便殿殿庭親上表裏以此知悉擧行爲良如敎戶曹迎春軒東西溫堗別紋地衣等次入單子判付啓排設房直下丙申以後未嘗輕許而昨今年排設自華城進饌時不爲上下渠輩豈有滲漉之派及乎東西溫堗房席上下排之點下者直下而行禮時半幕次一件亦爲直下此是爲所重之特恩此後焉敢援例以此知悉爲良如敎
정조 20년
鄭尙愚以義禁府言啓曰參禮察訪洪光一卽其地方營下定配事承傳啓下矣洪光一卽其地方全羅道全州府定配而以承傳內辭意具罪目依例發遣府羅將押送配所之意敢啓傳曰知道
정조 20년
持平洪光一疏曰伏以臣以其跡則至孤寒也以其姿則至拙劣也不意樗櫟之姿曾蒙雨露之澤三旬簪筆猥叨陞六之典周歲兼史遽承除邑之命賞賜至於廐馬軫念及於弊衣臣父在時趁暇歸語則白髮蕭森感淚雨下惟以委身報答生死以之有臨沒之勉戒到今追思中夜失聲只緣臣器識淺短涓埃莫報曾所踐歷亦知涯分已過夫豈有一分進取之望哉乃者柏府除命屢降於旅次跧伏之中蟣蝨賤臣何以得此於聖明之世也拊躬踧踖無地自容春初承膺蓋出恩命之一欲叩謝而當言不言致被譴罷之典月前出肅實緣天牌之不敢屢違而怵畏義分還切冒進之羞觸處顚倒隨事昏錯此不待時論之譏誚而內顧惶恧久而靡定有臣如此徒辱淸朝蹲冒臺端決無是理玆陳短章仰瀆崇嚴伏乞聖慈特垂矜察亟鐫臣所帶職名以重公器以安私分焉臣方丐免不宜贅他而事有駭痛未容泯默焉噫近日朝綱可謂掃地盡矣惟彼朴聖泰之反詈臺閣何太無憚也渠以趨權附勢爲倀爲鬼亦必自料甚難免公議則臺疏所論尙可爲失之闊略在渠之道固當縮首省愆斂手知懲之不暇而及其封章乃敢盛氣咆哮反加詬辱殆無餘地渠雖癡濫誠如臺評安敢蔑視臺閣至於此哉其在尊朝綱礪俗習之政終不可無懲臣謂前參議朴聖泰亟施削黜之典宜矣噫世道乖離憸小乘機跳踉出沒與朴聖泰一而二者亦多其類苟曰於汝何誅而一付之於不足責之科則已憲臺之疏旣發其端而猶有所存拔取捨者何也靈光郡守李濟萬巧於附麗習於藉賣其妖邪驕溢之狀反有浮於聖泰承望勢利暗地作俑薦紳士夫之爭趨下流者擧被此人之所詿誤一世指目必稱李朴論其平生固已難容而雖以居官言之三載腴邑專事肥己大治鄕第材瓦蔽江遠輸廣占田園膏壤連郡相接傳說藉藉載路臣謂李濟萬亟施竄配一以爲癉惡一以爲懲貪焉金海府使徐配修賦性陰譎行己奰慝自來伎倆惟以立幟於背義之地沽衒於睹利之場作爲能事昨年諫長時前瞻後顧故自緩步於懲討之論者已見其隱有所恃心跡莫掩顧今浮囂未息窺覘成俗世道人心猶有未靖之時如此不正之類尤不可不明眎好惡臣謂徐配修施以屛裔之典斷不可已也臣無任云云無批答
정조 20년
丙辰六月十二日辰時上御便殿左承旨禮曹判書同爲入侍時行左承旨李亨元假注書康就昇記事官金珍恪記注官金良倜禮曹判書閔鍾顯以次進伏訖上曰慈宮誕辰在邇喜懼之心倍於常時而懼甚於喜昨年則是周甲之歲而仰體慈心之謙抑凡係儀文當從簡約誕日賀儀亦未能如禮行之故以無賀之名有賀之實有所下敎者此也今年賀儀亦爲權停仰體慈志而只以親上表裏磨鍊儀註修正以入可也鍾顯曰當此慶節歡欣慶忭之忱年年漸增臣等之所顒望在於誕辰陳資之如例擧行猶可爲飾慶之一道而今伏承只行親進表裏之下敎慈心聖意非不欽仰而亦不勝抑菀矣上曰儀註則卿出去監印所修正而先以草本入之可也鍾顯曰處所服色何以磨鍊乎上曰親上處所以便殿殿庭爲之而自上當以衮龍袍行禮二品以上則當爲黑團領行禮時則以先後再拜磨鍊可也鍾顯曰今此慈宮誕辰仰承慈敎賀儀權停其日便殿殿庭親上表裏事命下矣親上時服色以衮龍袍磨鍊以入二品以上則以黑團領參班行禮則當以先後再拜磨鍊乎上曰依爲之出擧條上曰來待整理堂郞入侍賤臣承命出與藥房提調沈頤之整理堂上戶曹判書李時秀原任直提學徐龍輔原任直閣尹行恁郞廳直閣李始源副司果金近淳洪守榮偕入進伏頤之曰日氣蒸熱聖體若何上曰一樣矣頤之曰寢睡水剌之節何如上曰欲雨而熱愈甚近日不能穩睡矣頤之曰王大妃殿氣候何如上曰一樣矣湯劑已進御乎頤之曰當承下敎進御矣上曰榻敎書下後依方煎入可也頤之曰惠慶宮氣候何如上曰一樣矣近日進御瓊玉膏果有效矣頤之曰每年一劑進御則靈異之效必不可勝言矣上曰然矣上曰王大妃殿進御加味蔘橘茶前方中去檳榔加香薷穗一錢五分自今日一貼式煎入出榻敎頤之曰當此慶月大小臣民鼓舞攢祝皆願有飾慶之喜而今承下敎於儀文間事不欲張大此雖出於仰體慈宮之聖意而顒望之群情還不勝抑菀矣上曰予心亦豈不然不敢違慈敎不得不然矣上曰禮房承旨入侍賤臣承命出與左副承旨李海愚偕入進伏上敎時秀曰參班二品以上幾人乎時秀曰似不過百餘人矣上曰諸臣饌床不過療飢從略磨鍊可也時秀曰饌物用何品乎上曰倭麪新果等屬隨宜爲之也時秀曰鋪陳何以磨鍊乎上曰不必張大以馬蹄紋地衣容其長廣而鋪之可也時秀曰補皆板何以爲之乎上曰此則置之可也上曰戶曹郞廳率匠手待令乎時秀曰今方待令矣上敎守榮曰錚盤見在者可足百立乎守榮曰未能的記其數矣上曰爾則先退計數磨鍊可也上敎頤之曰日熱如此之時勿爲逐日入來趁十七日入來可也頤之曰臣於昨年冒忝慶禮時堂上每當此月欣忭之心有倍他人豈敢以此爲勞乎上曰此是出於尊年之意耳上曰禮判與提調年甲何如鍾顯曰臣少提調十年矣上曰以今所見不過五六年間矣仍命退諸臣以次退出
정조 20년
丙辰六月十二日辰時上御便殿藥房副提調入侍時行都承旨李冕膺假注書金履載記事官金景煥記注官金良倜以次進伏訖上曰合劑時刻已屆乎冕膺曰正當辰半矣上曰藥料蔘苓末各半劑竝看審乎冕膺曰俄者看審皆極品而精硏矣上曰琥珀亦當入劑乎冕膺曰將稟旨進退矣上曰入劑可也上命冕膺召醫官合劑醫官康晉三等進前合劑先以人蔘白伏令末和勻而加入琥珀末一兩半合篩屢次再入煉密生地黃汁調勻入白磁缸中上曰藥料有上品次品仔細區別毋致相混可也冕膺曰缸面書一二字以別之而以上品藥料納一字缸中可無相混之慮矣上曰藥在缸中充得幾分乎未封口前揣其裏面識別於外腹然後可爲懸煎時蘸水深淺之界限也冕膺以細繩纏缸外腹以識之封缸口五重書臣謹封訖命就煉罏上懸煎敎曰次品藥則提調監劑同煎可也冕膺與醫官合劑如前命退承史以次退出
정조 20년
丙辰六月十二日午時上御便殿左副承旨整理堂郞入侍時左副承旨李海愚假注書康就昇記事官金景煥記注官金良倜戶曹判書李時秀原任直提學徐龍輔二直提學李晩秀直閣李始源以次進伏訖上曰慶辰參班諸臣饌床試爲磨鍊乎時秀曰或單床或兼床而單床一兼床一今方措備先試排樣矣上曰饌品何以爲之乎時秀曰以倭麪正果甘瓜猪狗肉爲饌似好矣上曰以當暑不易變味者量宜措備可也上曰二品以上與外賓客以幾床磨鍊乎時秀曰二品以上一百三十床外賓則五十床磨鍊矣上曰戶曹郞廳率計士入來鋪陳排設見樣爲之可也時秀曰兩房大廳鋪陳之節何以爲之乎上曰自戶曹直下排設房次入可也命退諸臣以次退出
정조 20년
丙辰六月十二日申時上御便殿右副承旨禮曹判書同爲入侍時右副承旨鄭尙愚假注書康就昇記事官金景煥記注官金良倜禮曹判書閔鍾顯以次進伏訖上敎鍾顯曰十八日慶辰親上表裏時文武二品以上外宗親二品以上亦當參班義註中文武二品以上之上添書宗親二字定例堂郞閣臣玉堂內外賓中朝官亦爲懸小註添入可也伊日政院玉堂問安亦於萬八門外爲之可也鍾顯曰賀禮之權停聖意寔出於仰體慈敎臣固欽仰而呼嵩之禮恐不可不如例爲之故敢此仰達矣上曰卿言甚好矣上曰卿以禮堂年年效勞於慶禮矣鍾顯曰臣於見任雖未堪承而年年獲覩盛擧下情不勝榮幸矣仍命退承史以次退出
정조 20년
丙辰六月十二日酉時上御便殿右副承旨入侍時右副承旨鄭尙愚假注書金履載記事官金景煥記注官金良倜以次進伏訖上命書傳敎曰今日酬應爲今日臣子者亦必知之則不潔之殺獄完決不先不後必於今日來呈刑官等亦可謂知道理乎完決文案判下之不欲踰日曹隷亦知則以此時呈此案使之判此完決者豈非求其說而不得者乎當該刑曹行公堂上竝罷其職此事處分刑官也所謂洪光一者以持平又敢投呈彈章於此時論朴聖泰李濟萬徐配修等光一之本末熟知於數年兼史而人之無慮亦從完伯而詳知光一雖十生九死渠何敢辦此口業此時使之呈此疏敎光一而嗾光一者駭痛甚於光一非爲幺麽聖泰等枉費辭敎近來似此模樣與手勢丙申以後所未敢售者問于嚮用之前銓長而前銓長亦云不知其何以致此重臣豈欺予然則知之者人乎鬼乎世道之所以爲世道卽階級與層節而及其歸趣自歸于一而今也反是若此不已威福下移於鼠竊之輩大官不能董正銓官不能激揚任其廝壞於皆稱不相干涉之中無厭之求將至不厭於是乎自上何以一一副循其志望逢迎其意慾乎又然則怨懟起而鞫獄出鞫獄出而朝象潰雖以前銓長銘肺於家事二字之苦心亦何以自保乎重臣近以世道之不靖每筵憂歎而暗中之杵無日不出所謂堂疏臺章適足爲貽羞之端而敢以好惡不明等語言之於筵席書之於章奏使人不堪一哂天何言哉四時行焉萬物成焉俗人肉眼渠何知今日雨明日晴全忽順受之義反生助長之計不知一分嚴畏底意思噴飯之不足直欲嘔逆諸人或賜嚴批或賜處分而如光一者屬之不足責而勿論則獨非可惜者職名乎聖泰等三人者設有時急不可緩討之罪昨旣言之今又論之不嫌其屑瀆其罪難赦且況一筆駁三人如黨戰時擧措而不怕不怯者此果眞箇直節而能如此乎亦不過覬覦窺覘中跌足所致世道如彼也故好惡不但不欲明眎旋恐覆轍之復尋其在生道殺人之道光一決不可不嚴處而外面則不過彈劾兵曹堂上兩南守令各一人揆以刑政亦難別用重典光一補之參禮當日下送刑曹完決文案光一所謂上疏竝卽還給旣是該房亦云呼望則獨於入啓乃欲倖免乎申退該房承旨改差此亦正習矯俗中一端以此嚴飭命書榻敎曰承旨前望單子入之又命書傳敎曰渠豈敢不卽飛入乎所謂參禮察訪洪光一卽其地方全州營下定配令道伯管束可謂無不對又焉敢不卽出肅乎承旨朴聖泰靈光郡守除授除朝辭城門前出送又命書傳敎曰承旨前望單子入之待下批牌招察任命退承史以次退出
정조 20년
行都承旨李冕膺藥院進行左承旨李亨元坐行右承旨李書九牌不進行左副承旨李普溫牌不進右副承旨李海愚坐直同副承旨鄭尙愚坐直注書柳遠鳴拿處一員未差假注書金履載仕直朴廷儉仕事變假注書未差
정조 20년
鄭尙愚啓曰大司憲徐有臣執義鄭來百牌招啓辭未下掌令李益恢持平崔逵翰在外掌令洪受浩呈辭持平一員未差監察茶時之意敢啓傳曰知道
정조 20년
李亨元啓曰右承旨李書九左副承旨李普溫今日不爲仕進卽爲牌招何如傳曰允
정조 20년
鄭尙愚啓曰假注書趙夢璟身病猝重勢難察任今姑改差何如傳曰允
정조 20년
趙夢璟改差代以朴幽儉爲假注書
정조 20년
以漢城府民家頹壓別單傳于李亨元曰恤典令該廳卽爲分給事分付
정조 20년
以漢城府民家頹壓別單傳于李亨元曰恤典令該廳卽爲分給事分付其中三四間殘戶分等特爲量給
정조 20년
鄭尙愚以兵曹言啓曰新除授五衛將金漢升前任平安兵虞候李輔國前任南虞候俱未上來本廳番欠苟艱云竝改差何如傳曰允
정조 20년
鄭尙愚以兵曹言啓曰卽接東道參軍李章玉牒報則御營廳所授肅靖門東邊第二城廊近處體城六間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 20년
鄭尙愚以御營廳言啓曰本廳字內肅靖門東邊第二城廊近處體城六間許頹圮處令繕工監把子堅實圍排分授軍門卽速修築而把守軍兵亦令該軍門量宜定送限修築間嚴加守直事自兵曹草記矣修築則待晴卽爲擧行而出番鄕軍二十名將官率領限修築間輪直嚴加把守之意敢啓傳曰知道
정조 20년
李亨元以賑恤廳言啓曰漢城府民家頹壓別單判付內恤典令該廳卽爲分付事命下矣東部字內全家頹壓一戶錢二兩西部字內全家頹壓二戶各錢二兩完少頹多三戶各布一疋三四間中完多頹少一戶布一疋南部字內全家頹壓一戶錢二兩合錢八兩布四疋恤典依例分給之意敢啓傳曰知道
정조 20년
鄭尙愚以義禁府言啓曰時囚罪人任焴以公罪區別功議爲先勘放後草記事命下矣任焴傳旨內上番軍事體何等嚴重而代點現捉若是夥然揆以重宿衛杜後弊之道萬萬驚駭拿問處之罪取考律文則大明律不應爲條有曰凡不應得爲而爲之事理重者杖八十矣任焴慶安君異姓四寸親云議減一等杖七十以公罪收贖放送之意敢啓傳曰知道
정조 20년
丙辰六月十三日卯時上御便殿藥房副提調入侍時行都承旨李冕膺假注書金履載記事官金景煥記注官金良倜以次進伏訖上曰膏劑連爲善煎乎冕膺曰連飭執爨者雖夜更代使火候接續不停矣上曰用文武火煎之乎冕膺曰火候時有緩急緩則爲文而急則爲武矣命退承史以次退出
정조 20년
丙辰六月十三日卯時上御便殿軍士房承旨入侍時同副承旨鄭尙愚假注書趙夢璟記注官安經心金良倜以次進伏訖上曰昨夜傳敎果卽頒布乎尙愚曰卽爲頒布矣上曰承旨卽軍士房乎尙愚曰然矣上曰承旨入侍以軍士房承旨入侍書出可也命退承史以次退出
정조 20년
行都承旨李冕膺藥院進行左承旨李亨元坐一員未差行右承旨李書九牌不進左副承旨未差右副承旨李海愚坐直同副承旨鄭尙愚坐直注書柳遠鳴拿處假注書金履載仕直黃萬齡仕事變假注書申溥仕
정조 20년
鄭尙愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李海愚啓曰明日上前開坼相値視事頉稟之意敢啓傳曰知道
정조 20년
李亨元啓曰右承旨李書九今日不爲仕進卽爲牌招何如傳曰允
정조 20년
鄭尙愚啓曰合辭方張之時兩司無詣臺之員事甚未安除在外未署經外未肅拜人員竝卽牌招何如傳曰允
정조 20년
鄭尙愚啓曰大司憲徐有臣執義鄭來百牌不進掌令李益恢持平崔逵翰在外掌令洪受浩呈辭持平一員未差監察茶時之意敢啓傳曰知道
정조 20년
李亨元啓曰今春夏等褒貶當爲磨勘以入而都承旨李冕膺監煎進注書柳遠鳴拿處一員未差不得磨勘之意敢啓傳曰知道
정조 20년
傳于李海愚曰禮房承旨馳詣宗廟景慕宮奉審摘奸以來
정조 20년
傳于李海愚曰藥房副提調入侍
정조 20년
傳于李海愚曰禮房承旨入侍
정조 20년
朴廷儉改差代以黃萬齡爲假注書
정조 20년
姜學濬在外代以李尙濂爲事變假注書
정조 20년
李尙濂改差代以金秉淵爲事變假注書
정조 20년
金秉淵在外代以金魯範爲事變假注書
정조 20년
金魯範在外代以申溥爲事變假注書
정조 20년
鄭尙愚以兵曹言啓曰卽接西所衛將金正漢牒報則舊酒房後面柳木一株折傷云令該所依例斫去之意敢啓傳曰知道
정조 20년
鄭尙愚以兵曹言啓曰卽接慶熙宮衛將金祥澤牒報則慶熙宮崇義門南邊墻垣一間許頹圮云爲先令繕工監以杻把子堅實圍排卽速修築而亦令巡邏營門申飭校卒嚴加巡察之意分付何如傳曰允
정조 20년
鄭尙愚以賑恤廳言啓曰漢城府民家頹壓別單判付內恤典令該廳卽爲分給事分付其中三四間殘戶分等特爲量給事命下矣東部字內完少頹多一戶三四間中完多頹少四戶各布一疋西部字內全家頹壓一戶錢二兩完少頹多一戶布一疋南部字內全家頹壓二戶各錢二兩完少頹多二戶各布一疋北部字內全家頹壓一戶錢二兩完少頹多六戶三四間中完多頹少九戶各布一疋合錢八兩布二十三疋恤典依例分給而三四間殘戶則五月二十七日漢城府別單判付據雖完多頹少係是殘戶恤典連爲題給故別無可以分等特爲量給而今番亦爲依前擧行之意敢啓傳曰知道
정조 20년
鄭尙愚以賑恤廳言啓曰漢城府民家頹壓別單判付內恤典令該廳卽爲分給事命下矣東部字內完少頹多一戶布一疋西部字內全家頹壓一戶錢二兩完少頹多二戶三四間中完多頹少一戶各布一疋南部字內完少頹多四戶各布一疋北部字內完少頹多一戶三四間中完多頹少一戶各布一疋合布十疋錢二兩恤典依例分給之意敢啓傳曰知道
정조 20년
禮曹參議李城輔疏曰伏以臣日前辭本未及登徹特降新命旋有馹召臣之惶駭戰慄去而益甚繼承聖批辭旨鄭重復以必欲致爲敎隆眷至此報答無路伏地涕泣不知所達臣以千萬不近似之賤身濫叨千萬不敢當之異數玷薦六年超擢大夫之列銀臺春官榮耀相繼此豈如臣庸陋末蔭所敢承當哉且臣夙抱奇疾榮衛涸枯有心氣虛損之症一自新資寵擢以來悸極添疾神精失守怔忡跳動膈痛迭發漸至難醫之境此非藥餌所可救療惟是獲遂所願安心息慮似爲賴此回蘇之道則臣之有望於生成之澤者實無異於疾痛而呼父母也且臣曾聞先正臣李滉每於辭官之際竭誠號籲期於孚格爲朝廷所矜惻不復加以收召至今傳說以爲美談臣之不肖誠忱淺鮮豈敢妄援故事而第伏念慈覆之天涵育萬物曲遂其生如臣情病宜在哀憐則臣豈不以全保之洪私爲之攢手望祝哉臣旣不得聞命奔趨則官職輕重宜不在所論而今玆所叨誠有不可暫據者是職之不以蔭官參自古而然雖宿德宗儒皆逡巡辭遜必解而後已臣是何人敢冒膺昔賢之所不敢當乎以是祇命之日忙急治疏封進縣道伏乞聖慈俯垂諒察亟許遞改官秩公私幸甚臣無任云云答曰省疏具悉特授則抄選之爲禮曹者其例可按爾何過辭卽起上來以副凝竚之意事下諭
정조 20년
丙辰六月十四日寅時上御便殿藥房副提調入侍時行都承旨李冕膺假注書金履載記事官金景煥記注官金良倜以次進伏訖上曰膏劑連爲善煎乎冕膺曰善煎矣上曰夜雨甚大能無所妨乎冕膺曰當此庚熱得雨生涼故竈人不難於近火渠輩每以春杖煎爲便而以盛熱爲難矣今則盛熱無異春秋云矣上曰桑柴當入幾何冕膺曰桑柴數十馱則可足矣命退承史以次退出
정조 20년
丙辰六月十四日辰時上御重熙堂左承旨入侍時行左承旨李亨元假注書朴廷儉記注官安經心金良倜以次進伏訖上命書傳敎曰左副承旨聞有實恙許遞前望單子入之待下批牌招仍命退承史以次退出
정조 20년
丙辰六月十四日午時上御便殿禮房承旨來待諸臣同爲入侍時右副承旨李海愚假注書金履載記注官安經心金良倜戶曹判書李時秀行護軍徐有大原任直提學徐龍輔原任直閣金祖淳以次進伏訖上曰整理都廳入侍賤臣承命出與檢校直閭李始源副司果金近淳偕入進伏上曰賜饌時看檢將吏分定可也時秀曰以整理所員役分定乎上曰依所奏爲之也時秀曰賜饌床數當預定朝廷則考之官案人員數自可知之而侍衛軍兵則取考兵曹節目然後可以詳知矣上曰軍士房承旨入侍出榻敎賤臣承命出與同副承旨鄭尙愚偕入進伏上敎尙愚曰進表裏時侍衛兵曹摠府外皆以入直磨鍊乎尙愚曰兵曹摠府外如禁軍扈衛軍官皆以入直磨鍊矣上曰侍衛及禁軍扈衛軍官竝與各差備儀仗軍人員數軍士房先退一一錄入可也尙愚曰進表裏時儀仗排立處昨筵以千五門外排立伏承下敎而兵曹節目中以萬八門外磨鍊何以爲之乎上曰萬八門與保定門外因地形從便排立可也尙愚先退上曰直提學入侍賤臣承命出與直提學李晩秀偕入進伏上敎晩秀曰每年六月十六日次講退行於八日矣今年亦將待入稟退行而通方外與否當依昨年例爲之矣晩秀曰昨年則只生進入參方外儒生不許赴試矣上曰儒生賜饌用何品乎晩秀曰昨年則米食眞瓜兩品矣上曰賜饌於何所乎晩秀曰丕闡堂庭賜饌矣上曰庚戌以後頒餻科謄錄考出依近例磨鍊可也龍輔曰工人何以爲之乎上曰當商量下敎矣上曰外賓當爲幾人乎如有童子當參者入參事更爲知悉於諸家可也上曰賜饌時諸堂上分掌看檢內外賓則原任直閣掌之大臣閣臣承史侍衛原任直提學掌之朝廷二品以上戶判掌之儒生則直提學掌之軍兵則摠戎使掌之而至進饌時則諸堂上合同擧行可也時秀曰進饌時所用勝花當預備矣上曰雖不欲張大而若饌品高排則不可無花如不高排而以碗盒盛饌則亦不必揷花此則排床時當隨宜進退矣上曰此軒房廳合十餘間內外賓參宴可無狹窄之患否時秀曰昨日提調亦陳奏而此軒不但淺狹四面雨漏不改則將益致傷矣上曰雨漏則房間爲甚而亦難猝改矣上曰提調旣命再明入來明日日次問安則勿令入來可也仍敎有大曰瓊玉膏煎造所入桑柴今番自摠廳得來矣繼此每年當有煎劑之擧桑木相土宜多數種植好矣且聞以桑椹播種則易爲功試爲之可也有大曰以桑椹播種則正當其時矣上曰今日有晴意甚爲多幸昨日以前之雨能不有妨於民事云耶有大曰雨下雖多不至暴霔故無田畝之受傷處矣上曰麥農幾皆收獲諸道俱能免歉云耶有大曰湖西則大登湖南則小遜於湖西而亦能免歉京畿則皆種春牟故登稔不讓胡西云矣上曰西瓜可趁十八日用之乎時秀曰今年節晩雖未爛漫若求早熟者則可以得之矣時秀曰云云舊龍虎營請得事出擧條擧條未下故未及書命退諸臣以次退出
정조 20년
行都承旨李冕膺藥院進行左承旨李亨元坐直右承旨金翰東在外左副承旨李海愚未肅拜右副承旨鄭尙愚坐直同副承旨未差注書柳遠鳴拿處一員未差假注書金履載仕直一員未差事變假注書未差
정조 20년
李海愚啓曰明日乃是初伏自明日處暑間視事頉稟之意敢啓傳曰知道
정조 20년
鄭尙愚啓曰備邊司郞廳來言今日賓廳日次而上前開坼相値不得來會云矣敢啓傳曰知道
정조 20년
鄭尙愚啓曰合辭方張之時兩司無詣臺之員事甚未安除在外未署徑外未肅拜人員竝卽牌招何如傳曰允
정조 20년
鄭尙愚啓曰大司憲徐有臣牌不進執義持平一員未差掌令洪受浩呈辭掌令李益恢持平崔逵翰在外監察茶時之意敢啓傳曰知道
정조 20년
李亨元啓曰右承旨李書九今日不爲仕進卽爲牌招何如傳曰許遞
정조 20년
傳于李亨元曰吏兵房承旨持褒貶啓本入侍
정조 20년
傳于李海愚曰戶曹判書入侍
정조 20년
鄭尙愚啓曰假注書黃萬齡事變假注書申溥身病猝重勢難察任今姑改差何如傳曰允
정조 20년
黃萬齡改差代以金直爲假注書
정조 20년
申溥改差代以崔仁簡爲事變假注書
정조 20년
金直在外代以閔養世爲假注書
정조 20년
崔仁簡在外代以朴昌擧爲事變假注書
정조 20년
兵曹軍職官員等褒貶啓本判付內啓下兵曹爲旀文臣堂下軍職之不參貶坐雖有飭敎如邊景佑之居在海外者豈可以一時磨勘上來雖欲上來海路何以趲程乎重於此之該牧褒貶啓本亦許從便踰限載在法典況當者之磨勘乎此後濟州軍職人以濟州在外懸註勿書不參之中考事該牧知委該房知悉卿曹段置準此爲旀今當貶目中應在外及衆所共知情病中考勿施後草記爲良如敎
정조 20년
傳于李亨元曰政官待開門牌招開政
정조 20년
以沈象奎囚單子傳于鄭尙愚曰慶辰隔日分揀放送半年瘴鄕飭亦施矣令該曹內移而其代若非地處之著稱必以其人之可堪者明日政差送事分付
정조 20년
以禮曹啓目粘連西果未及成熱以沙果代封事傳于李海愚曰沙果亦未成熟無論時果乾果從便代捧事分付此啓目還給
정조 20년
李海愚以吏曹言啓曰曹所屬司饔院官員等矣今丙辰年春夏等褒貶當爲等第而因本院提調有故不得磨勘之意敢啓傳曰知道
정조 20년
李海愚以戶曹言啓曰本曹郞廳及所屬各司官員今辰春秋等褒貶依前例磨鍊以入而軍資監司宰監因都提調提調有故不得磨勘去秋冬等褒貶時軍資司宰監因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 20년
李海愚以禮曹言啓曰本曹今丙辰年春夏等褒貶當爲磨勘而參判臣宋煥箕參議臣李城輔俱在外未肅拜限內不得爲之之意敢啓傳曰知道
정조 20년
鄭尙愚以兵曹言啓曰今丙辰年春夏等褒貶等第磨鍊以入而曹所屬軍器寺典設官員等矣褒貶因各其司提調有故不得一體磨勘司僕寺訓鍊院官員等矣去乙卯年秋冬等褒貶其時官員已多遞易依例蕩滌之意敢啓傳曰知道
정조 20년
李海愚以工曹言啓曰本曹郞廳今丙辰年春夏等褒貶及屬司繕工監掌苑署造紙署瓦署典涓司官員今丙辰年春夏等褒貶合六度磨勘以入屬司尙衣院今春夏等褒貶因該院提調有故限內不得磨勘而該院去乙卯年秋冬等褒貶亦因提調有故不得磨勘其時官員多有遷轉者依近例蕩滌之意敢啓傳曰知道
정조 20년
李海愚以議政府三公意啓曰今丙辰年春夏等褒貶當爲等第而臣等俱有故限內不得磨勘之意敢啓傳曰知道
정조 20년
李海愚以中樞府言啓曰本府郞廳及醫員錄事等今丙辰年春夏等褒貶當爲等第而領中樞府事臣金憙在外故限內不得磨勘之意敢啓傳曰知道
정조 20년
李海愚以忠勳府言啓曰本府今丙辰春夏等褒貶當爲磨勘而有司堂上不備限內不得爲之之意敢啓傳曰知道
정조 20년
李海愚以耆所言啓曰本所堂上多有身病今丙辰春夏等褒貶限內不得磨勘之意敢啓傳曰知道
정조 20년
李海愚以弘文館提學意啓曰今春夏等褒貶當爲等第磨勘而領館事洪樂性身病限內不得爲之之意敢啓傳曰知道
정조 20년
李海愚以宣惠廳都提調意啓曰本廳郞廳等今丙辰春夏等褒貶當爲等第而臣等俱有病故限內不得磨勘之意敢啓傳曰知道
정조 20년
鄭尙愚以濬川司都提調意啓曰本司都廳及郞廳今丙辰年春夏等褒貶當爲等第而臣等俱有故限內不得磨勘之意敢啓傳曰知道
정조 20년
鄭尙愚以壯勇營都提調意啓曰本營從事官及諸將官今丙辰春夏等褒貶當爲等第而臣樂性以身病限內不得磨勘之意敢啓傳曰知道
정조 20년
鄭尙愚以訓鍊都監都提調意啓曰本局從事官禁松參軍諸將官今丙辰年春夏等褒貶當爲等第而都提調臣蔡濟恭有身病限內不得磨勘之意敢啓傳曰知道
정조 20년
鄭尙愚以禁衛營都提調意啓曰本營從事官及諸將官今丙辰春夏等褒貶當爲等第而臣樂性有身病限內不得磨勘之意敢啓傳曰知道
정조 20년
鄭尙愚以御營廳言啓曰本廳從事官及諸將官今丙辰年春夏等褒貶當爲等第而大將臣李漢豊有身病限內不得磨勘之意敢啓傳曰知道
정조 20년
鄭尙愚以兵曹言啓曰本曹今丙辰年春夏等褒貶啓本中刀擦肆處之意敢啓傳曰知道
정조 20년
鄭尙愚以兵曹言啓曰卽接西道參軍金尙埰牒報則訓鍊都監所授敦義門北邊近處體城六間許頹圮云令繕工監爲先把子圍排分授軍門急速築而把守軍兵亦令該軍門量宜定送限改築間嚴加守直之意分付何如傳曰允
정조 20년
鄭尙愚以訓鍊都監言啓曰本局分授都城敦義門北邊近處體城六間許頹圮處令該軍門卽爲修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 20년
兵曹口傳政事副護軍單全勉柱
정조 20년
丙辰六月十五日寅時上御便殿藥房副提調入侍時行都承旨李冕膺假注書金履載記事官金景煥記注官金良倜以次進伏訖上曰膏劑連爲善煎乎冕膺曰善煎矣上曰今日當移浸水中乎冕膺曰將待辰時至移浸於玉流川而上設橫架懸缸蘸水如懸煎時樣矣命退諸臣以次退出
정조 20년
丙辰六月十五日卯時上御熙政堂吏兵房承旨持褒貶啓本入侍時行左承旨李亨元右副承旨李海愚同副承旨鄭尙愚假注書黃萬齡記注官安經心金良倜檢校待敎徐有榘以次進伏訖上曰褒貶啓本開坼可也亨元海愚尙愚進前開坼讀奏命書判付訖又命書傳敎曰吏兵判堂除拜屬耳兩道貶目亦姑未到都政待貶目齊到爲之事分付兩銓海愚曰卽伏見江原監司徐有防黃海監司徐邁修全羅監司徐鼎修慶尙監司李泰永今春夏等褒貶啓本則守令無一人居下殊無嚴明殿最之意竝推考警責何如上曰依爲之出擧條尙愚曰卽伏見慶尙監司李泰永江華留守金履翼統制使李得濟京畿水使李性默忠淸水使柳心源全羅左水使李運昌慶尙左水使沈鑏今春夏等褒貶啓本則李泰永柳心源李運昌沈鑏邊將無一人居中居下金履翼李得濟李性默邊將無一人居下殊嚴明殿最之意竝推考警責何如上曰依爲之出擧條海愚曰王大妃殿湯劑三貼已爲進御何以爲之乎上曰自今日至明日日進一貼而左承旨進去煎入可也上曰王大妃殿進御加味蔘橘茶前方中加檳榔五分自今日一貼式煎入出榻敎亨元先退命書榻敎曰下直守令入侍經心承命出與順川郡守白東運皆入進伏上曰守令進前東運進前奏職姓名上命讀七事東運奏七事上曰承旨宣諭尙愚讀宣諭訖命守令先退東運退出仍命退承史以次退出
정조 20년
丙辰六月十五日未時上御便殿禮房承旨戶曹判書入侍時左副承旨李海愚假注書金復載記事官金景煥記注官金良倜戶曹判書李時秀以次進伏訖上敎時秀曰內外賓入來者是各家人參宴時不可無區別隨地形從便遮隔可也命時秀先退敎海愚曰明日日次問安以知道賜答提調則問安後卽爲來待於監印所與整理諸堂同爲入侍事先爲分付可也命退承史以次退出
정조 20년
行都承旨李冕膺藥院進行左承旨李亨元坐右承旨金翰東在外左副承旨李肇源坐直右副承旨李海愚坐同副承旨鄭尙愚坐直注書柳遠鳴拿處一員未差假注書金履載仕直李泳夏仕事變假注書未差
정조 20년
藥房提調沈頤之行左承旨李亨元啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
傳于鄭尙愚曰來待諸臣入侍
정조 20년
鄭尙愚啓曰今日政新除授臺諫竝待下批一體牌招何如傳曰允
정조 20년
李亨元啓曰都承旨李冕膺監煎進右承旨金翰東在外左副承旨李海愚右副承旨鄭尙愚入侍同副承旨未差臣吏兵批兼進之意敢啓傳曰知道
정조 20년
有政吏批判書金載瓚進參判黃昇源進參議韓晩裕進行左承旨李亨元進啓曰刑曹判書今當差出而擬望之人乏少政府西壁竝擬何如傳曰允以李肇源爲承旨以李明淵爲執義以沈象奎爲持平以沈煥之爲刑曹判書以李書九爲參判以李相璜爲參議以朴吉源爲直講以李靖模爲牙山縣監以張顯慶爲參禮察訪以姜彙喆爲熊川縣監兼春秋單姜文會
정조 20년
兵批判書趙宗鉉病參判洪明浩入直進參議徐美修病參知李鼎德病行左承旨李亨元進同知洪潤範李命在朴隆儉姜遇聖護軍李書九李普溫副護軍吳泰賢申光河李濟萬副司果鄭東幹韓光植竝單付
정조 20년
李亨元啓曰新除授左副承旨李肇源卽爲牌招何如傳曰允
정조 20년
閔養世在外代以孫錫祉爲假注書
정조 20년
孫錫祉在外代以尹致任爲假注書
정조 20년
尹致任在外代以李泳夏爲假注書
정조 20년
朴昌擧在外代以洪宅柱爲事變假注書
정조 20년
洪宅柱在外代以劉㵙爲事變假注書
정조 20년
劉㵙在外代以李弘謙爲事變假注書
정조 20년
以執義李明淵牌不進罷職傳旨傳于李肇源曰只推
정조 20년
以李元圭趙蒙錫囚單子傳于李肇源曰分揀放送
정조 20년
以趙永祥囚單子傳于李肇源曰分揀放送
정조 20년
以李邦祚囚單子傳于李肇源曰分揀放送
정조 20년
以李元祥囚單子傳于李肇源曰分揀放送
정조 20년
李海愚以禮曹言啓曰今六月十八日慈宮邸下誕日宗親文武二品以上進表裏行禮儀註直爲書入慈宮之意敢啓傳曰知道
정조 20년
李亨元以賑恤廳言啓曰漢城民家頹壓別單判付內恤典令該廳卽爲分給事命下矣東部字內全家頹壓一戶錢二兩完少頹多一戶布一疋西部字內全家頹壓一戶錢二兩完少頹多四戶三四間中完多頹少二戶各布一疋南部字內全家頹壓二戶全家漂失五戶各錢二兩完少漂多二戶各布一疋合錢十八兩布九疋恤典依例分給之意敢啓傳曰知道
정조 20년
鄭尙愚啓曰卽見忠淸監司林濟遠疏本則末端職銜不書道名有違格例原疏係是民事雖不得不捧入而該道臣推考何如傳曰允
정조 20년
忠淸監司林濟遠疏曰伏以臣猥叨隆寄無往非罪才識不逮紕謬多端按例擧行之事尙不能恪遵命令免失期會則設有道內民情之萬萬罔措者越例陳請上煩朝廷實非義分之所可敢也惟此粟米之賦係是甸服之責苟不能着意董飭及時運納是溺職也瘝職也臣雖至愚亦不至於全昧此個道理則以此仰聞極知其猥悚而到得無奈何之地有此不敢爲之請者亦豈臣可已而不已也今年本道兩稅之以米太上納者爲七萬三千餘石此外又有甲寅停退一萬三千餘石之同時竝徵者通計都數幾與常年相當而乙卯之歉比諸甲寅無甚異同則此而準徵理之必無也臣之到營在於春晩仰念朝家經費之下敷不恤窮民杼柚之俱空用是憂懼夙宵靡懈論責之備至而守宰群訕操束之太過而吏民咸呪積費心力僅就頭緖而目下海運各邑稅大同米太未收尙爲七千餘石就其中拈出大同名色則約可五千餘石此不滿大牧一邑之當捧而此時一斛較難於初頭百斛弩末之無以穿縞矣竿頭之末由進步矣公私之蓄積已罄場布之賣買絶罕鋤耒之場推捉相繼升龠之穀徵出無路凡在列郡決知其無毫分可徵之道而執籌之船次第將泊裝載之米無由準數竝與辛苦粒粒之已徵者而亦不得趁限發送爲長吏者間或有割廩假貸以充其不足者而亦無以了殺言念民勢窮且蹙矣從前遇歉之時或有停退之命此是聖朝不常有之特恩而猾吏或看作節目愚民亦恃以玩愒始也果不無觀望之弊今焉竝至於窮極之境春初繡啓之蒙允也自本道略綽停捧者僅爲一千七百石而排比沿邑多不過百餘石少或爲四五十石其無實效殆無異於車薪之勺水臣參量事勢較絜民力則雖拘繫以厄之椎剝以督之將不免拖到數朔之後不期停而自停不待秋而自秋者其勢不得不然毋寧早施異澤及今姑停使斯民專意農作免有繹騷者之爲公私兩得也顧今雨暘以時播耘不愆前頭年事極有可望甲寅之許多仍停尙能竝徵於災民則當年之些少未捧未必難辦於來秋差寬時月之限遍蒙曠絶之澤卽小大民庶之日夕所顒祝於聖世者若幸而蒙許停之命則臣謹當較量已捧之穀分排當停之數待其船泊卽令裝運則船人無久滯之慮農民免失業之歎庶或爲一分方便之道也尙記臣往在甲辰夏間伏承玉署召旨以大同停退一事縣道妄陳廟議頗靳聖斷特允至今湖西之民感誦德意如昨日事噫在三司則有可言之義在外藩則有不敢言之義而臣今冒死而陳之者誠以聖朝恤民之盛德至意本不關於言者之隨地異責故也臣抱此耿耿趑趄不發畢竟不以狀而以疏者亶出於萬不獲已伏乞聖明下臣此疏於廟堂劃卽變通俾爲湖民生死肉骨之惠仍勘臣越格妄言之罪以爲臬臣不職者之戒焉臣不任云云答曰省疏其悉民情如此常賦何顧且不過數千石數月間停退雖問有司亦必不以爲不可卿之所請特爲依施令政院分付惠廳使之依此擧行
정조 20년
丙辰六月十六日卯時上御便殿藥房副提調入侍時行都承旨李冕膺假注書金履載記事官金景煥記注官金良倜以次進伏訖上曰膏劑浸水者今日當復始煎明日何時可以進上乎冕膺曰今日辰時末出水中復煎明日辰時末將進上矣上曰何必辰末今日出水及明日離鼎竝以辰初爲之可也上曰卿多日直宿爲勞多矣冕膺曰臣監煎瓊漿處禁林深嚴之地日飫內廚之珍饌殆無異登仙矣過福是懼何有於勞乎命退承史以次退出